ມາຮູ້ຈັກກັບ "ອອນອານົງ ຫອມສົມບັດ" Miss Universe Laos 2018 ກຽມເຂົ້າປະກວດລະດັບໂລກທ້າຍປີນີ້
ມື້ນີ້ Muan.la ຈະພາທຸກຄົນໄປຮູ້ຈັກກັບສາວ ອອນອານົງ ຫອມສົມບັດ ເຊິ່ງເປັນເຈົ້າຂອງມຸງກຸດ Miss Universe Laos 2018 ຈາກການແຕ່ງຕັ້ງໂດຍກອງປະກວດເມື່ອບໍ່ດົນມານີ້ ແລະ ຈະເຂົ້າຮ່ວມການປະກວດ Miss Universe 2018 ຢູ່ປະເທດໄທໃນປາຍປີນີ້.
ອອນອານົງ ຫອມສົມບັດ ເຄີຍເຂົ້າຮ່ວມການປະກວດ Miss Universe Laos ເມື່ອປີ 2017 ໂດຍໄດ້ໝາຍເລກ MUL9. ປັດຈຸບັນ ອອນອານົງ ອາຍຸ 23 ປີ ຈົບການສຶກສາກຽດນີຍົມອັນດັບໜຶ່ງສາຂາການພົວພັນສາກົນ ມາຈາກປະເທດຮົງກາຣີໂດຍທຶນຂອງລັດຖະບານຮົງກາຣີ.
ອອນອານົງ ເປັນນັກກິດຈະກຳໂຕທັອບ ເຊິ່ງມີໂອກາດເຂົ້າຮ່ວມການແລກປ່ຽນວັດທະນະທຳ ແລະ ການສຶກສາລະຫວ່າງປະເທດຕັ້ງແຕ່ຍັງນ້ອຍ. ຕອນຢູ່ມັດທະຍົມປາຍ, ອອນອານົງ ສາມາດເສັງຊີງທຶນເປັນນັກຮຽນແລກປ່ຽນຢູ່ທີ່ ສະຫະລັດອາເມລິກາ. ຫຼັງຈາກຈົບມັດທະຍົມ, ອອນອານົງ ກໍ່ສາມາດ ສອບເສັງໄດ້ເຂົ້າຮ່ວມ ໂຄງການຊາວໜຸ່ມເດີນທະເລ ອາຊຽນຍີ່ປຸ່ນ.
ນອກຈາກການເຂົ້າຮ່ວມໂຄງການຕ່າງໆ ອອນອານົງ ຍັງຖືກຄັດເລືອກຈາກບັນດາຊາວໜຸ່ມລາວທົ່ວປະເທດໃຫ້ໄປພົບປະ ແລະ ຟັງຄຳປາໄສກ່ຽວກັບຜູ້ນຳໜຸ່ມ ໂດຍທ່ານອະດີປະນາທິບໍດີສະຫະລັດອາເມລິກາ ບາຣັກ ໂອບາມາ ເຊິ່ງເຮັດໃຫ້ ອອນອານົງ ໄດ້ມີໂອກາດໂອ້ລົມ ແລະຈັບມືທັກທາຍກັບທ່ານ.
ໃນຂະນະທີ່ອອນອານົງຮຽນຢູ່ຢຸໂຣບ ລາວໄດ້ມີໂອກາດເດີນທາງເຂົ້າຮ່ວມກອງປະຊຸມຕ່າງໆ ຕາງໜ້ານັກສຶກສາລາວບໍ່ວ່າຈະເປັນກ່ຽວກັບວັດທະນະທຳ ໄປຈົນເຖິງເລື່ອງບັນຫາຜູ້ອົບພະຍົບ ແລະ ສິດທິແມ່ຍິງ.
ອອນອານົງຂຽນບົດຈົບຊັ້ນກ່ຽວກັບບັນດາຂໍ້ໄດ້ປຽບ ແລະທ້າທາຍຂອງລາວໃນການເຂົ້າຮ່ວມປະຊາຄົມເສດຖະກິດອາຊຽນ ແລະໄດ້ຖືກຕີພິມໃນວາລະສານພົວພັນສາກົນຂອງຮົງກາຣີອີກດ້ວຍ. ນອກຈາກນີ້ ອອນອານົງ ຫອມສົມບັດ ຍັງເຄີຍເຮັດວຽກກັບຄະນະກຳມາທິການແມ່ນໍ້າຂອງສາກົນອີກດ້ວຍ.
ຂໍຂອບໃຈ
ພາບ : Miss Universe Laos ມີສຢູນີເວີຣສ ລາວ , On-anong Homsombath